
G R A D   S I NJ
GRADSKO IZBORNO POVJERENSTVO ZA PROVEDBU IZBORA ZA ČLANOVE VIJEĆA MJESNIH ODBORA NA PODRUČJU GRADA SINJA
Klasa:012-01/23-01/1

Urbroj:2181-8-04-23-8
Sinj, 05. svibnja 2023.godine  

Na  osnovu članka 27. Odluke o izboru članova vijeća mjesnih odbora na području Grada Sinja (“Službeni glasnik Grada Sinja”,br.02/15) u svezi sa člankom 53. Zakona o lokalnim izborima (“Narodne novine”,br. 144/12,121/16), Gradsko izborno povjerenstvo za provedbu izbora za članove vijeća mjesnih odbora na području Grada Sinja propisuje

OBVEZATNE UPUTE BROJ  IV.

POSTUPAK KANDIDIRANJA ZA 

ČLANOVE VIJEĆA MJESNOG ODBORA

1. Ovlašteni predlagatelji kandidacijskih lista su političke stranke i birači.

Predlaganje kandidacijskih lista političkih stranaka

2. Pravo predlaganja kandidacijskih lista imaju sve političke stranke registrirane u Republici Hrvatskoj na dan stupanja na snagu Odluke o raspisivanju izbora.

Kandidacijsku listu može predložiti jedna politička stranka te dvije ili više političkih stranaka.

Političke stranke samostalno utvrđuju redoslijed kandidata na kandidacijskim listama na način predviđen njihovim statutom, odnosno u skladu s posebnom odlukom donesenom na temelju statuta.

Političke stranke određuju na temelju odredbi svojih statuta ovlaštenog podnositelja kandidacijske liste.

Predlaganje kandidacijskih lista birača

3. Pravo predlaganja kandidacijskih lista imaju i birači.

Kada birači kao ovlašteni predlagatelji predlažu kandidacijsku listu grupe birača, za pravovaljanost prijedloga kandidacijske liste za izbor članova vijeća dužni su prikupiti odgovarajući broj potpisa,u zavisnosti od broja stanovnika mjesnog odbora za koji se potpisi prikupljaju, sukladno Obvezatnim uputama br. III.
Podnositelji kandidacijske liste grupe birača su prva tri po redu potpisnika kandidacijske liste.

Potpisi birača prikupljaju se na propisanom obrascu u koji se unose: ime i prezime birača, njegovo prebivalište, broj važeće osobne iskaznice birača i mjesto njezina izdavanja te potpis birača.

Sadržaj kandidacijske liste za članove vijeća mjesnog odbora

4. U prijedlogu kandidacijske liste obvezatno se navodi naziv kandidacijske liste i nositelj liste, a kandidati moraju biti poredani od rednog broja 1 do zaključno rednog broja koliko ih se bira.

Ako predlagatelj predloži više kandidata od utvrđenog broja članova vijeća koji se biraju na izborima, smatra se da su pravovaljano predloženi samo kandidati  zaključno do broja koji se bira u to vijeće.

Ako predlagatelj predloži manje kandidata od utvrđenog broja članova vijeća koji se biraju na izborima,kandidacijska lista nije pravovaljana.

Naziv kandidacijske liste jest puni naziv političke stranke koja je predložila kandidacijsku listu,odnosno puni naziv dviju ili više političkih stranaka koja je, odnosno koje su predložile kandidacijsku listu.

Ako su političke stranke registrirale skraćeni naziv stranke odnosno stranaka, u nazivu će se koristiti i kratice.

Ako su kandidacijsku listu predložili birači, njezin naziv je Kandidacijska lista grupe birača Mjesnog odbora ______________(naziv mjesnog odbora).

Nositelj kandidacijske liste prvi je predloženi kandidat na listi.

5. Za svakog kandidata u prijedlogu kandidacijske liste obvezatno se navodi ime i prezime kandidata, nacionalnost, prebivalište,  datum rođenja, osobni identifikacijski broj (OIB) i spol.

Uz prijedlog kandidacijske liste dostavlja se i očitovanja kandidata o prihvaćanju kandidature svakog kandidata na listi (obrazac OMS-4), ovjereno od javnog bilježnika ili nadležnog izbornog povjerenstva.

Rok za kandidiranje

6. Kandidacijske liste moraju prispjeti (biti zaprimljene u) Gradskom izbornom povjerenstvu u roku od 14 dana od dana stupanja na snagu Odluke o raspisivanju izbora.

Prijedlozi lista dostavljaju se na obrascima propisanim Obvezatnim uputama br. II.

Odustanak od prihvaćene kandidacijske liste

7. Političke stranke koje su predložile prihvaćene kandidacijske liste mogu na način predviđen njihovim statutom, odnosno posebnom odlukom donesenom na temelju statuta odustati od te liste najkasnije 48 sati nakon što je kao prihvaćena bila objavljena od strane Gradskog izbornog povjerenstva. 

Za „ kandidacijsku listu grupe birača“ odluku o odustajanju donosi nositelj liste.

Pisana odluka o odustanku mora prispjeti (biti zaprimljena) u Gradskom izbornom povjerenstvu najkasnije u roku od 48 sati nakon što je lista kao prihvaćena bila objavljena od strane Gradskog izbornog povjerenstva.

Odustanak jednog ili više kandidata s kandidacijske liste nije dopušten nakon isteka roka za kandidiranje te se neće uvažiti i takva će kandidacijska lista ostati pravovaljanom s imenima svih objavljenih kandidata.

Ako je neki od kandidata dao očitovanje o prihvaćanju kandidature na više kandidacijskih lista za izbor u isto vijeće, Gradsko izborno povjerensto pozvat će tog kanidata da se u roku od 48 sati od isteka roka za kandidiranje očituje pri kojoj kandidaturi ostaje.Izborno povjerenstvo pozvat će predlagatelja liste s koje je kandidat odustao da listu dopuni drugim kandidatom u roku od 24 sata. 

Postupak u slučaju smrti kandidata s kandidacijske liste

8. Ako neki od kandidata na kandidacijskoj listi umre u vremenu od dana objave kandidacijske liste, politička stranka, odnosno dvije ili više političkih stranaka koje su predložile kandidata i podnositelji kandidacijske liste grupe birača, mogu umjesto njega predložiti novog kandidata, bez prikupljanja potpisa, sve do 10 dana prije dana održavanja izbora.

Kandidat koji je umro brisat će se s kandidacijske liste, a kandidat kojim je dopunjena kandidacijska lista stavlja se na posljednje mjesto na listi. Redoslijed ostalih kandidata na listi navedenih iza kandidata koji je umro pomiče se za jedno mjesto prema gore.

Ako je kandidat koji je umro nositelj liste, lista će se dopuniti na gore navedeni način, a nositelj liste postat će drugi po redu kandidat naveden na kandidacijskoj listi.

Kandidacijska lista dopunjena novim kandidatom objavljuje se na oglasnoj ploči i na internetskim stranicama Grada Sinja u roku od 24 sata od izvršene dopune kandidacijske liste.

Ako neki od kandidata na kandidacijskoj listi umre u vremenu kraćem od 10 dana prije dana održavanja izbora, kandidacijska lista smatrat će se pravovaljanom.   

9. Ove Obvezatne upute stupaju na snagu danom donošenja, a objavit će oglasnoj ploči i internetskim stranicama Grada Sinja.
           Predsjednik

                 Ivan Medvid, dipl.iur.,v.r.
